តុលាការ​កំពូល​ស.រ.អា.​សម្រេច​ថា​អាពាហ៍​ពិពាហ៍​ភេទ​ដូចគ្នា​គឺ​ស្រប​ច្បាប់
អ្នក​ចូលរួម​ម្នាក់​និយាយ​ថា​ គាត់​មាន​មោទនភាព​នឹង​ប្រទេស​អាមេរិក​ដែល​ផ្តល់​សេរីភាព​ដល់​ពលរដ្ឋ។ ​គាត់​និយាយ​ថា​ នេះ​ជា​ការ​សម្រេច​ល្អ​អស្ចារ្យ​មួយ។
អ្នកគាំទ្រសិទ្ធិរៀបការភេទដូចគ្នាប្រារព្ធពិធីអបអរការសម្រេចរបស់តុលាការកំពូលស.រ.អា. ដែលសម្រេចថា ការរៀបអាពាហ៍ពិពាហ៍ភេទដូចគ្នាគឺស្រប ច្បាប់នៅរដ្ឋទាំង៥០នៃស.រ.អា.។ ក្នុងពិធីនោះ គេប្រកាសថា Anela Bovee និង Alexandra Hall ជាគូស្រករនឹងគ្នាដែលមានភេទស្រីដូចគ្នា។ គូស្រករថ្មីនៅរដ្ឋ Colorado នឹងរួមរស់ជាមួយគ្នា ដោយមានការសម្រេច ដែលមានសំឡេងភាគច្រើន៥ទល់នឹង៤។ នៅក្រៅអគារតុលាការ គេអាចឮសំឡេងហ៊ោកញ្ជ្រៀវអបអរការសម្រេចរបស់តុលាការកំពូលនោះ។ Neal Lequia ជាអ្នកចូលរួមម្នាក់និយាយថា គាត់មានមោទនភាពនឹងប្រទេសអាមេរិកដែលផ្តល់សេរីភាពដល់ពលរដ្ឋ។ គាត់និយាយថា នេះជាការសម្រេចល្អអស្ចារ្យមួយ។ កាលពីមុនមានរដ្ឋតែ៣៦និងទីក្រុង District of Columbia នៃរដ្ឋធានីវ៉ាស៊ីនតោនប៉ុណ្ណោះអនុញ្ញាតឲ្យរៀបការភេទដូចគ្នា។ នៅក្រៅតុលាការកំពូលក៏មានអ្នកប្រឆាំងនឹងការសម្រេចរបស់តុលាការដែរ។ គេនិយាយថា សំឡេងអ្នកច្បាប់តែម្នាក់អាចឈ្នះសំឡេងពលរដ្ឋអាមេរិកាំង៣០០លាននាក់ប្រឆាំងនឹងការរៀបអាពាហ៍ពិពាហ៍ភេទដូចគ្នា។ ចៅក្រម Anthony Kennedy ដែលបានសរសេរការសម្រេចចិត្តរបស់សំឡេងភាគច្រើននិយាយថា គូស្រករភេទទីបីទាមទារសេចក្តីថ្លៃថ្នូរ និងសិទ្ធិស្មើគ្នានៅចំពោះមុខច្បាប់ ហើយរដ្ឋធម្មនុញ្ញផ្តល់សិទ្ធិនេះឲ្យគេ៕